ไฟแนนเชียลไดเจสต์
&#8216;บัญชา&#8217; ทยอยซื้อหุ้น KCE 7.26 ล้านบาท
14 มิ.ย. 2555

‘บัญชา’ ทยอยซื้อหุ้น KCE 7.26 ล้านบาท
นายบัญชา องค์โฆษิต ประธานกรรมการและกรรมการผู้จัดการ บริษัท เคซีอี อีเลคโทรนิคส์ (KCE) ทยอยเข้าซื้อหุ้น KCE เมื่อวันที่ 8 มิ.ย.ที่ผ่านมา จำนวน 503,200 หุ้น ในราคาหุ้นละ 5.57 บาท เป็นเงิน 2.8 ล้านบาท และวันที่ 11 มิ.ย. ซื้ออีกจำนวน 770,300 หุ้น ราคาหุ้นละ 5.80 บาท เป็นเงิน 4.46 ล้านบาท รวมเป็นเงินทั้งสิ้น 7.26 ล้านบาท 
ล่าสุด ราคาหุ้น KCE ปิดที่ 6 บาท ทำให้นายบัญชามีกำไรจากการซื้อหุ้น 2 ล็อตนี้ จำนวน 0.38 ล้านบาท ขณะที่นักวิเคราะห์หลายรายยังคงแนะนำให้ “ซื้อ” หุ้น KCE นอกจากแนวโน้มผลการดำเนินงานจะดีขึ้นจากยอดขายรถยนต์แล้ว ยังเป็นบริษัทที่มีโครงการซื้อหุ้นคืนจากตลาดหลักทรัพย์ด้วย 
MINT ซื้อโรงแรมภูเก็ต
บริษัท ไมเนอร์ อินเตอร์เนชั่นแนล (MINT) เปิดเผยว่า บริษัทได้จัดตั้งบริษัทใหม่เป็นบริษัทย่อย ชื่อบริษัท เอ็มเอชจี ภูเก็ต ลักษณะการประกอบธุรกิจ กิจการลงทุน มีทุนเรียกชำระแล้ว 190 ล้านบาท และเข้าลงทุนซื้อบุณฑริกา วิลล่า แอนด์ สวีท ซึ่งตั้งอยู่ที่หาดลายัน จ.ภูเก็ต เพื่อขยายธุรกิจโรงแรม
นอกจากนี้ บริษัทยังได้ร่วมลงนามในข้อตกลงกับผู้ก่อตั้งบุณฑริกา ให้บริษัท เอ็มเอชจี ภูเก็ต เพิ่มทุนเป็น 200 ล้านบาท และขายหุ้นเพิ่มทุนให้แก่ผู้ก่อตั้งบุณฑริกา จำนวน 1 แสนหุ้น ในราคาตามมูลค่าที่ตราไว้เท่ากับ 100 บาทต่อหุ้น
ด้านราคาหุ้น MINT ปิดที่ 13.30 บาท บวก 0.10 บาท